arnastofnun/IGC-2024 huggingface dataset:
Farðu burt Bjarni

Bjarni Benediktsson hefur í rúman áratug verið í braski um vanhelg sambönd sín í bönkunum. Ætlaði sér að græða á húsum í Macao, sem síðan reyndust vera í Miami. Á öllum stigum sagði hann rangt frá málavöxtum. Hann var í öllu því gráa, sem erlendis telst siðblinda, sem hæfi ekki pólitíkusi. Hann gekk um bankana, færði til peninga, flutti yfir í gjaldeyri og allt annað, sem venjulegir kúnnar gátu ekki. Á mörgum sviðum var hann siðvilltari en Sigmundur Davíð, sem lýgur fremur skýjaborgum um að gefa kjósendum fé. Farðu burt Bjarni, þú átt ekkert erindi hér lengur í þessu landi. Og mundu eftir að taka Sigmund Davíð með þér um borð.
Bara í fótunum

Leifar fjórflokksins eru enn öflugar eftir að hafa hundrað sinnum spilað rassinn úr buxunum. Samtals eru þeir orðnir sex flokkar eftir klofning Sjálfstæðis og Framsóknar, með alls um 80% stuðning þjóðarinnar. Skýrara dæmi er ekki unnt að finna um dauðaþrá íslenzku þjóðarinnar. Eftir hverjar efnahagslegu hamfarirnar á fætur annarri, þráir þjóðin að umfaðmast af tveimur ríkisbubbum með stolið fé í skattaskjóli á aflandseyjum. Siðblinda þjóðarinnar er orðin aðhlátursefni víða um heim. Íslendingar hafa lítið í höfðinu, en geta spilað bolta. „Was man nicht im Kopf hat, hat man in den Beinen,“ segir þýzka spakmælið um okkar furðulegu þjóð.
Agnes í fortíðinni

Ég hefði sagt mig úr þjóðkirkjunni eftir illa grunduð ummæli Agnesar biskups Sigurðardóttur. Var bara búinn að því áður. Hún hafnar þeirri skoðun nútímans, að vernda þurfi uppljóstrara. Sú skoðun er víðast lögfest á Vesturlöndum. En fyrir henni eru allar uppljóstranir þjófnaður. Það er svona gamaldags íhald eins og þjóðkirkjan var. Ekki einu sinni prestar eru hennar skoðunar. Betra væri, að hún héldi sig við að hamast í vörn og sókn í peningamálum, svo sem drátt á fiski í vötnum og önnur hlunnindi. En léti siðfræðingum eftir að gefa álit á siðferði. Þjóðkirkjan á sífellt á hættu að dragast aftur úr þjóðfélagi á framfaraskeiði.
Ofmat á loforðum

Mér finnst mat á loforðum hafa um of yfirtekið kosningabaráttuna. Fólk tekur alls konar próf til að finna samsvörun með sér og flokkum eða frambjóðendum. Hafið þið ekki fattað, að orð eru oftast lygi í pólitík? Flokkur og frambjóðandi lofar öllu fögru, en hyggst ekki efna neitt af því. Efndi Sjálfstæðisflokkurinn eitt loforða sinni eftir síðustu kosningar? Það er ekki til marklausari iðja en að bera orð frambjóðanda saman við skoðanir þínar. Auðvitað skipta gerðir máli, ekki orð. Auðvelt er fyrir þig að sjá, að þeir, sem hafa verið í stjórn síðustu fjögur ár, eru ónothæfir. Einkum D, en líka C og A, B og M. Þetta er allra einfaldasta mál.
Firring og hatur

Fésbók er full af dæmum fólks um andstöðu stjórnvalda við öryrkja, aldraða, veika og húsnæðislausa. Þetta er allt nákvæmlega rakið í tölum. Birtist okkur sem rótgróið hatur á smælingjum. Ráðherrar geta ekki meðtekið, að fólk sé að reyna að lifa af skiptimynt. Sama hvar í flokki þeir eru, þá ljóma þeir af sjálfsánægju. Gera enga tilraun til að mæta almenningsálitinu með öðrum tölum. Vísa bara í gervigröf frá fjölþjóðlegum stofnunum auðgreifa og valdagreifa og frá innlendum valdagreifum. Hatur stjórnarþingmanna svo grunnmúrað, að það er rökhelt. Í mörgum tilvikum hafa þeir aldrei kynnst fólki, sem þarf að reyna að lifa á skiptimynt.
Stefnan mín:

1. Nýja stjórnarskráin afgreidd

2. Opin skjöl og opnir fundir

3. Skattaþyngd frá fátækum til ríkra

4. Ókeypis heilsa – ókeypis menntun

5. Frjáls uppboð á leigu aflakvóta

6. „Sparkassen“ að þýzkri fyrirmynd

7. Almenningur í stjórn fyrirtækja

8. Rökfræði og siðfræði kennd

9. Undirbúin borgaralaun

10.Frelsi – jöfnuður – bræðralag

Sumir flokkar bjóða sum þessi atriði og enn færri meina nokkuð með loforðum sínum. Píratar komast næst þessum lista.
Skýjaborgir Sigmundar

Ég er enginn sérstakur aðdáandi Viðskiptaráðs, en eitt nytsamlegt hefur það gert, borið saman skattastefnur flokkanna. Segir, að Miðflokkurinn sé með „áberandi óskýrustu stefnuna“. Skýra stefnu hafa tveir, Sjálfstæðisflokkurinn og Píratar, sem ganga þó sinn í hvora áttina. Sigmundur Davíð fær í samanburði Viðskiptaráðs algera falleinkunn. Miðflokkur hans er búinn til utan um einn sjónhverfingamann og mútara, sem byggir skýjaborgir til að láta kjósendur halda sig fá gefins pening. Tólf prósent kjósenda eru nógu ruglaðir og gráðugir til að gína við skrautflugum hans. Fólkið, sem ekkert skilur, en lætur auðveldlega heillast.
Meðvirka kjósendafélagið

Gunnar Smári Egilsson lýsir vel stjórnmálaástandinu með samlíkingu við brotna fjölskyldu. Alkóhólistinn (Sjálfstæðisflokkurinn) kemur heim fárveikur eftir langvinnan brennivínstúr til Panama. Kvartar yfir, að engir peningar séu til á heimilinu og heimtar afréttara. Ofurmeðvirk fjölskyldan (aðrir flokkar) tiplar um á tánum til að styggja ekki sjúklinginn og koma sér í mjúkinn hjá honum. Hann er nefnilega höfuð fjölskyldunnar. Við má bæta, að í fylgd hans frá Panama kom drykkjufélaginn (Miðflokkurinn). Sá býðst til að strauja gullkortið hans afa og gefa viðstöddum af því, enda þjálfaður í slíkum sjónhverfingum. Líður svo skjótt að næsta hruni …
Snákaolía gefst vel

Því meira sem fjallað er um ósæmilegt brall forsætisráðherra í skattaskjóli aflandseyja, því hærra rís fylgi Sjálfstæðisflokksins í skoðanakönnunum. Því meira sem hlegið er að fyrirhugaðri seðlaprentun Wintris-sjónhverfingamannsins, því hærra rís fylgi Miðflokksins. Samtals þriðjungur þjóðarinnar lætur sér ekki bregða við augljós rök og flykkist að sölumönnum snákaolíu. Meðan svo er, verður þjóðinni ekki bjargað. Hún mun í tímans rás lenda í öðru hruni, þar sem kemur í ljós nýtt skítabrask, sem hún mun sætta sig við. Ísland mun ekki komast inn í vestrænan nútíma, heldur velkjast um úthaf gengismála á fúnum árabát krónunnar.
Fjórir helmingaskiptaflokkar

Af þeim flokkum, sem ná mönnum á þing, eru fjórir helmingaskiptaflokkar. Báðir hefðbundnu helmingaskiptaflokkarnir hafa fjölgað sér með kynlausri æxlun og eru orðnir fjórir. Sjálfstæðisflokkurinn hefur getið af sér Viðreisn og Framsókn hefur getið af sér Miðflokkinn. Samanlagt hafa flokkarnir fjórir væntingar um helming þingmanna. Vinstri flokkarnir eru hættir að tala um Katrínu Jakobs og farnir að mála Panamagreifana (andskotann) á vegg. Minnir dálítið á síðustu kosningar, þegar sæludraumurinn breyttist í martröð fortíðar, sem nú hefur tvöfaldazt. Við erum aldeilis ekki búin að bíta úr nálinni með okkar bófa og bjána.
Heimsfræg bófaþjóð

Enn erum við orðin heimsfræg. Núna vegna kosninganna. Sumir af helztu fjölmiðlum heims furða sig á frumstæðum stjórnmálum Íslendinga. Þetta eru uppsláttarfréttir í Guardian, Financial Times og Süddeutsche. Á Norðurlöndum hafa Politiken, norska og sænska ríkissjónvarpið flutt rækilegar fréttir um málið. Almennt eru miðlarnir hissa á, að Panama-prinsarnir Bjarni Benediktsson og Sigmundur Davíð Gunnlaugsson skuli enn vera í framboði. Hvarvetna erlendis væru slíkir bófar sjálfkrafa úti í yztu myrkrum. Hér auglýsa þeir sig sem hornsteina stöðugleikans og flytja fávitum ævintýraleg loforð. Landið er fagurt, en þjóðin verður sér ævinlega til skammar.
Vinstri – hægri

Við höfum tvenns konar þverstæðar myndir úr kosningabaráttunni:

1. Við viljum nýju stjórnarskrána – Nýja stjórnarskráin er ekki til

2. Hækkum tekjur fátæklinga – Hafið þið ekki séð veizluna drengir

3. Endurræsum ókeypis heilsuþjónusta – Þjóðin er heilsugóð

4. Færum skattbyrði af fátækum – Brauðmolar falla af borði ríkra

5. Bjarni er bófi samkvæmt gögnum – Það eru stolin gögn

6. Þjóðin fái aðild að þjóðareignum – Snertið ekki við pilsfaldaliðinu

7. Sjálfstæðisflokkurinn hækkaði ótal skatta – Hí á Skatta-Kötu

8. Ríkir taka fé úr þjóðfélaginu og fela – Ríkir fjárfesta í framförum

9. Minnkum ójöfnuðinn – Hvaða ójöfnuð?

10.Hér er allt í skralli – Ísland er bezt í heimi

Sú, sem er vinstra megin, er töluvert raunsærri.
Engir Panama-prinsar

Reyndir pólitíkusar taka varla í mál að reyna að vinna með Sigmundi Davíð. Hann er einfaldlega ekki stjórntækur. Of margir vita það. Gerir þrautina þyngri fyrir Bjarna Ben. Valið er er svo lítið hægra megin við miðju. Og enginn til vinstri treystir sér til slíks samstarfs. Reynslan sýnir, að það jafngildir pólitísku sjálfsvígi. Katrín verður því næsti forsætis, líklega í samstarfi Vinstri grænna, Samfylkingarinnar, Pírata og eins flokks í viðbót, trúlega Framsóknar. Slík stjórn verður hátíð í samanburði við fráfarandi stjórn, þótt ekki verði hraðað nýrri stjórnarskrá eða uppstokkun atvinnuvega. En þar verða engir Panama-prinsar.
Stefnan mín:

1. Nýja stjórnarskráin afgreidd

2. Opin skjöl og opnir fundir

3. Skattaþyngd frá fátækum til ríkra

4. Ókeypis heilsa – ókeypis menntun

5. Frjáls uppboð á leigu aflakvóta

6. „Sparkassen“ að þýzkri fyrirmynd

7. Almenningur í stjórn fyrirtækja

8. Rökfræði og siðfræði kennd

9. Undirbúin borgaralaun

10.Frelsi – jöfnuður – bræðralag

Sumir flokkar bjóða sum þessi atriði og enn færri meina nokkuð með loforðum sínum. Píratar komast næst þessum lista.

(Endurbirt, fyrst birt 2017.10.24)
Væg vinstri stjórn

Stjórnin kolféll í kosningunum. Í staðinn kemur fimm flokka stjórn með fremur vægum vinstri svip. Líklega undir forustu Katrínar, ef hún hefur kjark. Þetta verður B+F+P+S+V stjórn. Eða líka +C. Í slíkri stjórn verða engir Panama-greifar. Það er gott fyrsta skref til endurreisnar. Hún mun auka peninga í velferð. Það er annað skrefið í átt frá bófaflokknum. Hvort tveggja lagar þjóðarsáttina og bætir stöðu landsins gagnvart vestrænu almenningsáliti. Við verðum að frysta úti bófa og Panama-greifa og bæta stöðu sameiginlegra áhugamála stjórnarflokkanna. Bjarni reynir þó að hrifsa völdin í viðræðum við forseta, en það mun honum ekki takast.
Bara spurning um vilja

Forustufólk Vinstri grænna, Samfylkingar og Pírata getur vel talað saman og gefið eftir í stjórnarviðræðum. Gamla Framsókn hefur hreinsað sig af Panama-prins og er farin að líta til vinstri. Katrín, Logi, Þórhildur Sunna og Sigurður Ingi geta vel talað sig saman inn í ríkisstjórn. En þau hafa of lítinn meirihluta. Þurfa að ná inn Ingu, sem verður aðeins erfiðara. Vilji er allt, sem þarf, segir máltækið. Í þessum hópi eru engar gamlar illdeilur, sem oft einkenndu pólitíska foringja í gamla daga. Spurningin er, hvort þessi hópur hefur vilja til að ráða ferðinni eða hrökklast undan síbyljandi frekju bófaflokksins undir stjórn Panama-prins.
36 vinstri þingmenn

Þjóðin endurreisti sig ekki í gær. Vinstri græn töpuðu af mikla sigrinum, sem þeim hafði verið spáð. Allir aðrir segjast hafa unnið, þótt það gildi varla um aðra en Samfylkinguna, Miðflokkinn og Flokk fólksins. Ekki er loku fyrir skotið, að báðir Panama-prinsarnir verði í ríkisstjórn. Kjósendur hafa hlaupið út og suður í tæpan áratug. Stundum hafa þeir stigið framfaraskref og jafnan stigið þau strax til baka. Ísland er því sama díki spillingar í dag og það var í gær. Bófaflokkar Panama-prinsa hafa þriðjunginn af öllu fylgi. Bezta vonin eru Vinstri græn, Samfylkingin, gamla Framsókn, Píratar og Flokkur fólksins, alls 36 á þingi.
Flottur sigurleikur

Gagnsókn kvenna: Sex konur gangi á fund forseta og segi honum, að þær vilji mynda meirihlutastjórn. Katrín Jakobsdóttir hefur orð fyrir þeim sem formaður stærsta stjórnarflokksins. Með henni verða Lilja Alfreðsdóttir (gamla Framsókn), Helga Vala Helgadóttir, Þórhildur Sunna Ævarsdóttir, Inga Sæland og Þorgerður Katrín Gunnarsdóttir. Þær segist vera tilbúnar að mynda sex flokka kvennastjórn. Flott útkoma á erfiðri kosningu. Aftur kæmist Ísland í heimsfréttirnar, nú fyrir kvennafrumkvæði og brottvísun Panama-greifa, en ekki fyrir einhver heimskupör. Stundum skapast tækifæri til að leika sigurleik, þrátt fyrir fyrri afleiki.
Drífðu í því

Hafi Katrín Jakobsdóttir unnið heimavinnuna sína. Hafi hún talað hreint út við Ingu Sæland og Sigurð Inga Jóhannsson. Þá getur hún sagt Guðna Th. Jóhannessyni forseta, að hún sé nokkurn veginn tilbúin með nýja ríkisstjórn. Þá fær hún umboð til að mynda þá ríkisstjórn. Hlutirnir gerast hratt, en sumir hugsa of hægt. Ef vöfflur verða á henni, fær Bjarni Benediktsson umboðið og hangir á því í fjórar vikur. Svo einfalt er það. Katrín getur boðið Ingu, að uppfylltar verði allar kröfur hennar og hún fái velferðarráðuneytið. Getur boðið Sigurði, að varlega verði farið í kvótann og verndarhendi haldið yfir búvörusamningum. Drífðu í því.
Panama-stjórnin bíður

Vilji breytingasinnar mynda ríkisstjórn, verða þeir fyrst að vinna kosningar. Því víðar, sem þeir leita samstarfs, þeim mun þyngra er undan fæti. Vinstri græn, Samfylkingin og Píratar geta unnið saman og treysta hver öðrum. Eigi svo að bæta gömlu Framsókn við, þá vandast málið. Þá taka við ýmiss konar sérhagsmunir og einkahagsmunir, sem þurfa að fá sitt. Auðveldara er að prófa Viðreisn, þar eru daufari sérhagsmunir og einkahagsmunir og meira af hugsjónum. Þetta eru prófin tvö, sem Katrín Jakobsdóttir þarf að standast. Hugsanlega gæti það gengið upp á nokkrum dögum. Ef ekki, þá bíða Bjarni og Sigmundur með grautfúla Panama-stjórn.
Katalúnja nær sjálfstæði

Ýmis dæmi eru um minnihlutaþjóðir, sem una ekki að vera í ríki með fjölmennari þjóð. Þekktustu dæmin eru Kúrdar og Katalúnar. Nær okkur eru Baskar og Skotar. Slík mál þarf að höndla af mikilli gætni. Falangistastjórnin á Spáni hefur ekki borið gæfu til þess gagnvart Katalúnju. Saga Kúrda sýnir, að harkan sex mun ekki duga. Katalúnar munu öðlast sjálfstæði, ef þeir vilja. Og þeir munu vilja það eftir óeirðir spænskra villimanna. Allt slíkt framferði stappar stálinu í minnihlutaþjóðir. Þetta er ekki spurning um praktíska niðurstöðu, heldur ferli, sem enginn getur stjórnað. Bretar hafa sýnt betri lagni í samskiptum við Skota.
Sigrar með furðuleikjum

Nýja skákforritið Alpha Zero gersigraði heimsmeistara tölva, Stockfish, 28-0, í 100 skákum. Stockfish teflir eins og beztu skákmenn, Alpha Zero eins og geimvera. Stockfish teflir jafnteflislega, en Alpha Zero teflir eins og brjálæðingur. Fórnar peðum og mönnum út og suður til að ná taktískum yfirburðum í stöðu. Alpha Zero lærði nefnilega bara mannganginn og lét alla sögu skáklistar eiga sig. Kenndi sér sjálf skáklistina, kastaði út mannkynssögu hennar. Leikur furðulega leiki, sem reynast innsæir. Alpha Zero kann ekki bara splunkunýja skák, heldur leikur sömu listir í annars konar forritun. Tölvan er komin fram úr fólki og tekur við af því.
Með ofurbros á yztu brún

Meðan Katrín hélt upp á stjórnarmyndunina, rak dómsmálaráðherra hennar lítið barn úr landi undir lögregluvernd. Þegar vika var liðin af stjórn Katrínar, voru gefin út bandarísk fjárlög, sem fela í sér endurheimt herliðsins á Keflavíkurvelli. Þar á milli sagði Katrín, að hér væri ekki til siðs að spilltir ráðherrar segi af sér. Þar með þarf helmingur ríkisstjórnar hennar ekki að segja af sér. Veifa í staðinn aflátsbréfi Katrínar. Um þær mundir er vestrænir leiðtogar fordæmdu aðgerðir Trump vegna Jerúsalem, lýsti Katrín yfir vonbrigðum með þær. Meðan hyldýpið blasir við henni, þeim mun breiðar brosir hún. Íslenzki ofur-pólitíkusinn með ofurbrosið.
Ráðherrum er orða vant

Ríkisstjórnin byrjar varlega og flestir ráðherrar fela sig. Katrín Jakobsdóttir segist þó verða fyrir vonbrigðum með upphlaup Donald Trump vegna Jerúsalem. Flestir vestrænir leiðtogar kusu að fordæma upphlaupið, er sýnir harðari andstöðu. þeirra. Og Katrín segir fátt um bandarískar hugleiðingar um að senda hingað aftur her í land. Svandís Svavarsdóttir segir enga einkavæðingu í heilsu verða á sinni vakt. Flestir flokksmenn töldu að hún mundi snúa við leyndó einkavæðingu síðasta kjörtímabils. En hún vill bara stöðva, ekki snúa við. Dregur nokkuð úr slagkrafti orða hennar. Og Katrín segir afsagnir ónýtra ráðherra ekki til siðs hér á landi.
Mannasiðir ráðherra

Hætt er við, að mannasiðabók ráðherra fái erfiðar fæðingarhríðir. Sjálf Katrín Jakobsdóttir hefur logið út og suður um fyrirætlanir sínar í vor og sumar. Bjarni Benediktsson er á kafi í að skrapa upp ríkisfé handa Engeyingum. Sigurður Ingi eyðilagði heila Fiskistofu til að gera hana bitlausa. Sigríður Andersen brýtur lög til hægri og vinstri. Ásmundur Daði er í þjónustu Kaupfélags Skagfirðinga og Kristján Þór er vinnuþræll og áður stjórnarmaður Samherja. Hvorugur ætti að sjást á almannafæri. Ásmundur gubbar meira að segja á fólk og stundar innbrot. Burt með dólgana. Guðmundur Ingi einn er húsum hæfur, kurteis og kann fagið fram í fingurgóma.
Fjölbreytt rafmagnsöld

Víðtæk skipulagsmistök hafa að venju verið framin í Reykjavík síðustu árin. Verst er, að þétting byggðar verður ekki aftur tekin. Nema fólk telji málið svo vont, að sprengja þurfi upp nýlega steypu, einkum við umferðarhorn, hraðbrautir og í húsagörðum gömlu Reykjavíkur. Verktakar hafa tekið öll völd í samskiptum við Skipulagsstofnun og Skipulagsráð. Bjóða gámaklasa út í lóðarhorn og glerblokkir í húsagörðum. Dagur B. Eggertsson hefur að mestu sloppið við ábyrgð, en gagnrýnin beinist að Hjálmari Sveinssyni. Hann er ekki sagður hafa neitt fegurðarskyn. Og vita minna en þú og ég um framtíð umferðar á rafmagnsöld fjölbreyttra farartækja.
Mannasiðabókin mín

Af ókunnum ástæðum gaf systir mín mér mannasiðabók, þegar ég var um tvítugt. Þar var kennt, hvernig karlar ættu að daðra við konur. Bjóða í mat á huggulegum stað. Þú fylgir henni heim og kveður hana. Þetta gerist í þrígang. Þið getið splittað reikningnum, ef konan vill. Í þriðja skiptið máttu kyssa konuna. Í fjórða skiptið færðu að koma inn á herbergi til hennar. Bannað er að vera fullur. Ég efast um, að flagarar þyldu að fara gegnum svona ferli. Það felur líka í sér, að þið hafið spjallað heilmikið saman og fundið, hvort ykkur líður vel með það. Ætti ekki að kenna Esquire Etiquette eða aðra slíka í menntaskólum, líklegra þó yngri útgáfu?
Evrópa stækkar til Japans

Evrópusambandið fór í gær fram úr Bandaríkjunum sem stærsta viðskiptaveldi heims. Gerði fríverzlunarsamning við Japan, sem stækkar áhrifasvæðið upp í 600 milljón íbúa. Tollar munu hrynja á þessu svæði og spara milljarða evra. Um leið verður evran áhrifameiri sem alheimsgjaldmiðill, ekki gefin út af neinu einkafélagi eins og dollarinn. Talið er, að samningurinn nái fljótt til Evrópska efnahagssvæðisins, þar á meðal Íslands. Ætti að efla sjávarútveg okkar og ferðaþjónustu. Vegna Brexit missa Bretar hins vegar af kostum Evrópusambandsins. Því mætti Guðlaugur Þór fara enn einu sinni fýluferð til London að gráta í faðmi Boris Johnson Brexit-greifa.

Risasamningur
Norðmenn eða Herúlar

DNA-rannsóknir á eldfornum mannabeinum sýna, að mannkynið er tvöfalt eldra en áður var talið. Fyrir 120.000 árum í stað 60.000 ára hófust þjóðflutningar frá Afríku og dreifðust þaðan um alla jörðina. Nútímafólk ber enn í sér 4% leifar af genum frá Neanderdalsfólki og íbúar Suðurhafseyja bera í sér 5% leifar af áður óþekktum forvera mannsins, Denosovan-fólkinu. Ferðir frummannsins hafa tekið langtum meiri tíma en áður var talið og leitt til flóknari samblöndunar ættkvísla en áður var talið. Gaman verður, þegar DNA-rannsóknir geta rakið hlutföllin í stöðu Íslendinga í þessari þróunarsögu. Erum við Norðmenn eða Herúlar eða eitthvað allt annað.
Samþjöppun Evrópu

Vesturþýzkir sósíaldemókratar samþykktu í gær að hefja stjórnarmyndunarviðræður við Angelu Merkel kanzlara frá Kristilegum demókrötum. Martin Schulz, formaður krata, setur það skilyrði, að samstarfið í Evrópusambandinu verði þéttað. Það breytist smám saman úr ríkjasambandi í sambandsríki árið 2025. Sýn hans á Stór-Evrópu er þó verkalýðsvæn, fremur en stórfyrirtækjavæn sýn Emmanuel Macron Frakklandsforseta. Meðan auðugu ríkin í Vestur-Evrópu sækjast eftir sterkari einingu álfunnar, heltast fátæku ríkin í Austur-Evrópu aftan úr lestinni vegna harðskeyttrar þjóðrembu og andstöðu við útlendinga, sem jaðrar við fasisma.
Konur sigra flagara

Konur munu bera sigur af hólmi í stríði þeirra gegn kynferðislegri áreitni. Þar með munu eflast líkur þeirra á stöðuhækkunum, er óviðkomandi atriði trufla síður metorðastigann. Í upphafi stríðsins kom í ljós, að margar konur og margir karlar voru ekki sammála um, hver væru mörk daðurs og kynferðislegrar áreitni. Nú verða flagarar að sætta sig við hin nýju mörk, er konur hafa ákveðið því sem næst einar. Þetta er hið bezta mál eins og önnur kvennamál, sem hafa leitt til betri jafnstöðu kynja. Hún er raunar betri hér en víðast annars staðar, svo sem sjá má í aðild kvenna að stjórnmálum. Enn þarf að taka harðar á mismunun karla- og kvennastétta.
Röddin heyrist varla

Svo mikill hluti þjóðarinnar telst til einhvers konar miðstéttar, að rödd fátækra heyrist nánast ekki. Flest baráttufólk, sem kallað er vinstri sinnað, er í raun miðstéttarfólk. Til dæmis fólk, sem vinnur í stjórnmálum eða félagsmálum. Það er komið í töluverða fjarlægð frá undirstéttinni og býr ekki við sömu kjör og hún. Þess vegna er hér enginn verkafólksflokkur. Sjómenn Samherja reka til dæmis erindi kvótagreifa á útifundum. Flokkur fólksins nær varla inn á þing án þess að vera í bandalagi með útlendingahöturum. Hann hlífir þannig greifunum við ábyrgðinni og færir hana yfir á valdalaust fólk. Næsta bylting mun því koma frá miðjunni.
Tíu prósent eru gleymd

Samherji á einn fulltrúa í ríkisstjórninni, Kristján Þór Júlíusson. Kaupfélag Skagfirðinga á annan fulltrúa, Ásmund Einar Daðason. Svo grunnmúrað er eignarhald kvótagreifa á þjóðfélaginu. Auk Sjálfstæðis og Framsóknar taka Vinstri græn ábyrgð á þessari hefð stéttaskiptingar. Við höfum því eitt prósent þjóðarinnar, sem lifir á að dæla þjóðarauðlindinni yfir til sín. Tæplega 80% þjóðarinnar hafa það gott eða sæmilegt og eru sátt við ástandið. Styðja ríkisstjórn, sem er byggð svona upp. Um 10% þjóðarinnar eru undirstétt, sem hefur það skítt. Þar eru húsnæðislausir, öryrkjar og aldraðir. En meirihluta finnst það bara þolanlegt eða allt í lagi.
Friður og spekt

Skoðanakönnun Fréttablaðsins sýnir styrk hinnar nýju íhaldsstjórnar, 78% gegn 22%. Fólk leitar í öryggið og finnur traust í bræðingi frá vinstri til hægri. Fólk er ekki lengur svo hrætt, að það leiti öryggis í breytingum. Af breytingaflokkunum næðu aðeins Samfylkingin og Píratar inn þingmönnum, en Viðreisn og Flokkur fólksins mundu falla út. Sjálfstæðisflokkurinn hefur hægt um sig og Katrín Jakobsdóttir leikur á als oddi með allt sitt persónufylgi. Þetta verður sælutími, unz fer að gefa á bátinn. Kannski þarf að smala köttum, þegar frá líður, en nú sjást fá tilefni til slíks. Við skoðum svo málið betur, þegar breyttu fjárlögin koma fram.
Forstjórabófi stöðvaður

Ríkisstjórnin mun auka framlög til velferðar minna en sem nemur auknum kostnaði. Þannig var það hjá fráfarandi ríkisstjórn og þeirri þar á undan. Síðan reynir forstjóri Sjúkratrygginga að deila fénu þannig, að meira fari til einkavina á borð við sjúkrahótel Albaníu-Höllu og annarra slíkra einka-sjúkrahúsa. En minna til Landspítalans, spítala alls almennings. Bófaflokkurinn á trygginga-forstjórann og hefur þetta allt í hendi sér, hvað sem segir í stjórnarsamningi. Á newspeak heitir þetta að „efla kostnaðarvitund“ aumingja. Eins og árleg hækkun á hlut sjúklinga í lyfjakostnaði. Svandís Svavarsdóttir heilbrigðis mun þó stöðva þessa vitleysu.
Ekki sama tóbakið

Stefna Pírata er hugsuð frá grunni í málefnanefndum. Hafa þróað mál, sem aðrir flokkar hafa lítið fjallað um. Til dæmis réttindi höfunda. Sum málin hafa fengið norræna eða sósíaldemókratíska niðurstöðu. Ekki vegna Samfylkingarinnar, heldur vegna þess að norræna og þýzka velferðarkerfið eru heillandi og í samræmi við hug og hjörtu fólks. Þótt stefna Pírata sé í sumu hliðstæð stefnu Samfylkingarinnar, er hún ólík í öðrum atriðum. Samfylkingin er frekar stjórnlynd, en Píratar eru frekar frjálslyndir. Að sumu leyti standa þeir nær Viðreisn en Samfylkingunni. Of mikið er gert úr spegilmyndum í samanburði á Samfylkingunni og Pírötum.
Tveir virkir ráðherrar

Tveir ráðherrar íhaldsstjórnarinnar ætla að skera sig úr aðgerðaleysinu og starfa eins og aktívistar. Svandís Svavarsdóttir heilbrigðisráðherra ætlar að stöðva einkavinavæðingu fyrri ríkisstjórnar. Vill fylgja þeim eindregna þjóðarvilja, að heilsugeirinn verði rekinn af opinberum aðilum. Annar ráðherra, Guðmundur Ingi Guðbrandsson, umhverfis og auðlinda, hyggst líka starfa sem aktívisti. Hann vill þjóðgarð, engar raflínur á hálendinu og ekki virkja í óbyggðum á Vestfjörðum. Hann er líka vís til að dempa þingeyskar hugsjónir um 60 orkuver í sýslunni. Þessi tvö mál, heilsa landsmanna og verndun hálendis eru núna öndvegisþarfir Íslendinga.